**Sak 3 Uttalelser**

**Styret innstiller på følgende uttalelse:**

**Se hele mennesket**

Alle har en psykisk helse, men mange unge funksjonshemmede opplever at den blir oversett.

Vi representerer ungdom med varige fysiske plager eller funksjonsnedsettelser som forteller[[1]](#footnote-1) om en psykisk påkjenning ved å være mye syk, ikke kunne følge ordinær undervisning, ikke kunne delta på sosiale aktiviteter, ikke være i jobb eller å bli møtt med fordommer. Mange forteller at de ikke blir tatt på alvor når de ber om hjelp.

De fleste psykiske problemer debuterer i ung voksen alder[[2]](#footnote-2). Folkehelserapporten[[3]](#footnote-3) fra 2014 viser at hele 15-20 prosent av barn og unge mellom 3 og 18 år har nedsatt funksjon på grunn av psykiske plager. Disse tallene indikerer at ungdomstiden generelt er ekstra sårbar for mange og at ungdomstiden er en fase hvor sjansen for psykisk sykdom er økende. For unge med kronisk sykdom og funksjonsnedsettelser, kommer de psykiske plagene i tillegg til de fysiske.

Unge funksjonshemmede mener helsepersonell må ha kompetanse på sammenhengene mellom fysisk og psykisk helse. Plager i ung alder gir flere helseplager og dårligere livskvalitet i voksen alder, derfor bør vi investere helhetlig i barn og unges psykiske og fysiske helse.

I 2012 ble det slått fast i en rapport[[4]](#footnote-4) bestilt av Helsedirektoratet at ungdom i Norge ofte møter et helsevesen som ikke er tilpasset behov og livssituasjon hos unge mennesker. Det er en utfordring at helsetjenestene er delt mellom somatisk og psykisk helse. Våre medlemmer opplever i tillegg at deres psykiske plager ikke passer inn i systemet. Mange opplever avslag på henvisninger fordi de er for friske eller ikke passer inn i tjenestene for psykisk helsehjelp.

**Unge funksjonshemmede vil at:**

* Helsepersonell og lærere skal få mer kunnskap om psykisk helse i sine utdanninger, og psykologer skal få kompetanse på oppfølging av unge med somatiske plager.
* Samarbeidet mellom skolen og helsevesenet skal styrkes, ved at helsesykepleiere på skoler skal få beskjed når et barn er diagnostisert med en kronisk sykdom.
* Det skal settes av mer tid og ressurser til oppfølging av psykisk helse for ungdom som er mye innom helsevesenet for sine fysiske helseplager.
* Oppdragsdokumentet til helseforetakene skal be om mer tverrfaglig samarbeid i helsetjenestene. Dette krever at flere mennesker bruker mer tid på en pasient.
* Det skal etableres nasjonale- og regionale kompetansemiljøer på psykisk helse og mestring av fysiske helseplager.
* Flere helseforetak skal etablerer en integrert modell med egen BUP som tilhører barne- og ungdomsklinikken (slik f.eks. Ahus har gjort).

1. Unge funksjonshemmede har i juni 2020 lansert kampanjen #Sehelemennesket. Den inkluderer en undersøkelse om psykisk og fysisk helse, som 253 ungdom svarte på. Resultater fra spørreundersøkelsen er oppsummert på [ungfunk.no/ressurser/prosjekter/se-hele-mennesket/](mailto:https://ungefunksjonshemmede.no/ressurser/prosjekter/se-hele-mennesket/) [↑](#footnote-ref-1)
2. <https://www.fhi.no/nettpub/hin/helse-og-sykdom/psykisk-helse-hos-voksne---folkehel/#forskjeller-mellom-grupper-i-befolkningen> [↑](#footnote-ref-2)
3. https://www.fhi.no/globalassets/migrering/dokumenter/pdf/folkehelserapporten-2014-pdf.pdf [↑](#footnote-ref-3)
4. Rambøll: Helsetilbud til ungdom og unge voksne. Rapport IS-2044. Helsedirektoratet; 2013. [↑](#footnote-ref-4)